
С Ъ О Б Щ Е Н И Е


Във връзка с внесено в РИОСВ – Враца инвестиционно предложение (ИП) за: „Създаване на нов гробищен парк в с. Остров, общ. Оряхово, в поземлен имот с идентификатор 54386.514.23“, с възложител:  община Оряхово, обл. Враца, на основание чл. 5, ал. 2 от Наредбата за ОВОС, РИОСВ- Враца уведомява за следното:

 І. По отношение на изискванията на глава шеста, раздел трети на Закона за опазване на околната среда (ЗООС): 
Инвестиционното предложение е ново и е свързано със създаване на нов гробищен парк в с. Остров, общ. Оряхово, обл. Враца. За целта е предвидено да се използва територията на поземлен имот с идентификатор № 54386.514.23, намиращ се в местност „Н. Дворове“ от КККР на с. Остров. Към момента посочения имот е земеделска земя,  публична общинска собственост, с площ 12 283 кв.м, начин на трайно ползване: Пасище, категория на земята при неполивни условия: 6. 
Предвижда се, след смяна на предназначението на имота, теренът предвиден с ИП да се подравни и почисти.  Ще се изгради ажурна ограда с бетонови колци и телена мрежа.  
Не се налага изграждане на нова пътна инфраструктура, ще се използва съществуващата.
Не се очаква формиране на промишлени отпадъчни води. Не се предвижда използването на взрив. Не се очаква на площадката на обекта да бъдат налични опасни химични вещества. 
	Инвестиционно предложение попада в обхвата т. 12, буква „д“ от Приложение № 2 на Закона за опазване на околната среда (ЗООС, обн. ДВ бр. 91/2002 г. с изм. и доп.). В тази връзка съгласно чл. 93, ал. 1, т. 1 от ЗООС инвестиционното предложение подлежи на процедура по преценяване на необходимостта от извършването на оценка на въздействието върху околната среда.
Компетентен орган за  произнасяне с решение е директорът на РИОСВ – Враца, в съответствие с чл. 93, ал. 3 от ЗООС.  	
	Съгласно изискванията на чл. 4 „а“, ал. 1 от Наредбата за ОВОС постъпилата документация е изпратена на директора на Басейнова дирекция “Дунавски район” - Плевен за становище, относно допустимостта на инвестиционното предложение спрямо режимите, определени в утвърдените планове за управление на речните басейни (ПУРБ)  и планове за управление на риска от наводнения (ПУРН). 
	Предвид полученото в РИОСВ - Враца становище на Басейнова дирекция “Дунавски район”, реализацията на ИП не се очаква да окаже негативно въздействие върху водите и водните екосистеми и е допустима спрямо ПУРБ и ПУРН в Дунавски район за периода 2022-2027 г. и спрямо 	Закона за водите и наредбите към него, при спазване на  мерките и законовите изисквания, посочени в  т. 1.1.5 и  т.2 на становището.

ІІ. По отношение на изискванията на чл. 31 от Закона за биологичното разнообразие (ЗБР):  	 
След направената проверка, се установи, че мястото на реализация на ИП не попада в границите на защитени територии по смисъла на Закона за защитените територии (ЗЗТ, Обн. ДВ, бр. 133/1998 г.) и в обхвата на защитени зони съгласно Закона за биологичното разнообразие (ЗБР, Обн. ДВ, бр. 77/2002 г.). Най-близо разположената защитена зона, на 470 м, е BG0000528 "Островска степ - Вадин" за опазване на природните местообитания и на дивата флора и фауна, обявена със Заповед № РД-297/31.03.2021 г. на МОСВ (обн. ДВ, бр. 47/04.06.2021 г.). 
Инвестиционното предложение попада под разпоредбите на чл. 2, ал. 1, т. 1 от  Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС), поради което подлежи на процедура по Оценка за съвместимостта му с предмета и целите на опазване на защитените зони, по реда на чл.31, ал. 4, във връзка с ал. 1 от Закона за биологичното разнообразие.


Копие от писмото е изпратено до кметство с. Остров и БДДР.

						/отговорено от РИОСВ-Враца на 20.07.2026 г./

             гр. Враца 3000, ул. ”Екзарх Йосиф” № 81
      тел/факс: (+35992) 629211; riosv-vr@riosv-vr.com
                            http://riosv.vracakarst.com

